**SZABÁLYZAT**

**a„Várpalota visszavár” felsőoktatási tanulmányi ösztöndíj pályázat benyújtásának, megállapításának feltételeiről**

**1. A szabályzat célja**

Várpalota Város Önkormányzata a felsőoktatásban nappali tagozaton tanulmányokat folytató várpalotai fiatalok számára a Várpalotához történő kötödés erősítése, a tanulmányok ideje alatt felmerülő költség enyhítése és a várpalotai hiányszakmákban az utánpótlás biztosítása céljából „Várpalota visszavár” felsőoktatási tanulmányi ösztöndíjat (a továbbiakban: ösztöndíj) alapít.

**2. A szabályzat hatálya**

A szabályzat hatálya kiterjed a várpalotai állandó lakcímmel rendelkező, felsőoktatásban nappali tagozatos hallgatóra, aki a pályázati felhívásban meghatározott hiányszakmában az első diploma megszerzése érdekében végzi tanulmányait, és vállalja, hogy tanulmányai befejezése után 5 évig Várpalotán vállal munkát.

**3. Értelmező rendelkezések**

a) Hiányszakma: az óvodapedagógusi, a tanítói, a felnőtt és gyermek háziorvosi, fogorvosi, védőnői valamint a mérnöki szakmán túlmenően az ösztöndíjra vonatkozó pályázati felhívás kiírója által, a pályázati kiírásban meghatározott szakma;

b) „A” típusú ösztöndíjpályázat: a felsőoktatási intézmény nappali tagozatán tanulmányt kezdő hallgató számára kiírt pályázat;

c) „B” típusú ösztöndíjpályázat: a felsőoktatási intézmény nappali tagozatán tanulmányt folytató hallgató számára kiírt pályázat;

d) Várpalotai kötődésű hallgató: a pályázat benyújtását megelőzően, a személyi adat és lakcímnyilvántartás adatai szerint legalább 3 éve várpalotai lakóhellyel rendelkező személy;

e) Állami nevelt hallgató: a gyermekek védelméről és a gyámügyi igazgatásról szóló 1997. évi XXXI. törvény szerint otthont nyújtó ellátásban részesült hallgató.

**4. Az ösztöndíj igénybevétele**

(1) Az ösztöndíjra vonatkozó „A” és „B” típusú pályázati felhívást Várpalota Város Képviselő-testületének Humán- Erőforrás bizottsága (a továbbiakban: Bizottság) írja ki minden év augusztus 30. napjáig.

(2) A pályázati kiírásnak tartalmaznia kell az alábbiakat:

a) a pályázat benyújtásának határidejét és módját, a határidő elmulasztásának jogkövetkezményét;

b) a támogatni kívánt hiányszakmák pontos megnevezését;

c) a várhatóan támogatott keretszámot hiányszakmánként;

d) az ösztöndíj havi összegét a szabályzatban meghatározottak szerint;

e) a pályázatok elbírálásának határidejét és rendjét a szabályzatban meghatározottak szerint,

f) az ösztöndíjjal járó lényeges kötelezettségeket, azok megszegéséhez fűződő jogkövetkezményeket a szabályzatban meghatározottak szerint.

(3) A mérnöki képzés esetében a (2) bekezdés b) - c) pontban foglaltakat a Bizottság a Várpalota Város Önkormányzatával együttműködő stratégiai cégek javaslata figyelembe vételével határozza meg.

(4) A pályázati kiírást közzé kell tenni Várpalota Város hivatalos honlapján, a városi hetilapban, valamint a Polgármesteri Hivatal hirdetőtábláján.

(5) A pályázatot tárgyév szeptember 1. és szeptember 30. napja között kell benyújtani a melléklet szerinti formanyomtatványon, személyesen vagy meghatalmazott útján a pályázati felhívásban megjelölt szervhez. A pályázat benyújtásának határideje jogvesztő.

(6) A pályázathoz csatolni kell az alábbi dokumentumokat:

a) a felvételről szóló, a felvételi pontszámot is tartalmazó hivatalos értesítő másolatát („A” típusú pályázat esetén);

b) a pályázat benyújtását megelőző félévről szóló lezárt leckekönyv másolatát, vagy az azzal egyenértékű és azonos információkat tartalmazó elektronikus dokumentumnak az illetékes tanulmányi osztály által aláírt és lepecsételt eredeti példányát, amely tartalmazza a félév átlagát („B” típusú pályázat esetén);

c) az aktív hallgatói jogviszonyra vonatkozó eredeti hallgatói jogviszony igazolást („A” és „B” típusú pályázat esetén);

d) lakcímkártya és személyigazolvány másolatát vagy más személyazonosításra alkalmas (fényképet és személyes adatokat tartalmazó) okmány másolatát („A” és „B” típusú pályázat esetén);

e) árvaellátásban részesült pályázó esetén az árvaellátást igazoló dokumentum másolatát („A” és „B” típusú pályázat esetén);

f) állami nevelésben részesült pályázó esetén az állami nevelésről szóló hitelt érdemlő igazolást („A” és „B” típusú pályázat esetén).

(7) Az (6) bekezdés szerinti dokumentumok benyújtására kizárólag a tárgyév szeptember 30. napjáig van lehetőség.

(8) Érvénytelen a benyújtott pályázat, ha:

a) nem a melléklet szerinti formanyomtatványon került benyújtásra, vagy

b) a pályázó a pályázathoz nem csatolta a (6) bekezdés szerinti dokumentumokat, vagy

c) a pályázó aláírt nyilatkozatával nem járult hozzá a pályázati eljárásban közölt adatainak kezeléséhez.

**5. A pályázat elbírálása**

(1) A beérkezett pályázatokat a Bizottság 45 pontos, 1 körös pályázati rendszerben bírálja el az alábbi szempontok alapján:

a) a pályázó tanulmányi eredményére legfeljebb 25 pont adható az alábbiak szerint:

aa) „A” típusú pályázat esetén a pályázó a felvételi eljárás során elért 250 pont felett minden 10 pont után 1 pontra jogosult;

ab) „B” típusú pályázat esetén a pontszám a pályázónak a pályázat benyújtását megelőző utolsó aktív félévének tanulmányi átlaga alapján kerül kiszámításra akként, hogy a felsőoktatási intézmény által igazolt tanulmányi átlagot ötszörös szorzóval kell figyelembe venni, és az elért pontszámot a matematikai kerekítés szabályai szerint egész számra kell kerekíteni.

b) a pályázó szociális helyzetére tekintettel legfeljebb 10 pont adható az alábbiak szerint:

ba) a pályázó árva, félárva vagy állami nevelésben részesült: 7 pont

bb) a pályázó részére a tárgyévet megelőző évben „Bursa Hungarica” Ösztöndíj került megállapításra: 3 pont

c) a pályázó várpalotai kötődésére a pályázónak 10 pont jár.

(2) Az elért pontszámról a pályázót elektronikus úton értesíteni kell. Az értesítéstől számított 3 napon belül a pályázó a megállapított pontszámra vonatkozóan elektronikus úton észrevételt tehet, amelyet a Bizottság elnöke köteles megvizsgálni.

(3) A beérkezett pályázatokat a Bizottság tárgyév október 31. napjáig bírálja el, és az (1) bekezdés szerinti pontszámítási rendszer alapján sorrendet állít fel a pályázók között. Pontazonosság esetén a sorrendről a Bizottság – elsődlegesen a tanulmányi eredmény másodsorban a szociális helyzet alapján - mérlegelési jogkörében dönt. A támogatottak személyéről a felállított sorrend alapján a Bizottság dönt. A döntés ellen jogorvoslatnak helye nincs. A döntésről a pályázó írásos értesítést kap.

(4) A Bizottság a (3) bekezdés szerinti döntését arra a körülményre figyelemmel köteles meghozni, hogy az ösztöndíjjal támogatottak összlétszáma egyetlen esetben sem haladhatja meg a 30 főt.

(5) A sikeres pályázóval a polgármester a (3) bekezdés szerinti értesítés kézhezvételétől számított 15 napon belül tanulmányi szerződést köt. A határidő jogvesztő. A szerződéskötéssel egyidejűleg a Bizottság a támogatott személyeket meghallgathatja.

(6) Amennyiben a pályázó a tanulmányi szerződést a (5) bekezdés szerinti határidőn belül bármely okból nem köti meg, úgy a polgármester a Bizottság által felállított sorrendben következő pályázó hallgatóval köt tanulmányi szerződést.

**6. Az ösztöndíjra való jogosultság felülvizsgálata**

Az aktív hallgatói jogviszony fennállását félévente, szeptember 30. napjáig és február utolsó napjáig az ösztöndíjjal támogatott hallgatónak az aktív hallgatói jogviszonyra vonatkozó eredeti hallgatói jogviszony igazolás polgármesterhez történő benyújtásával igazolnia kell. Ezzel egyidejűleg a Bizottság eseti kérésére, az ösztöndíjjal támogatott hallgató a tanulmányairól a Bizottság számára tájékoztatást ad.

**7. Az ösztöndíj összege és folyósítása**

(1) Az ösztöndíj havi összege 40 000,- Ft. (Kivéve: az orvosi egyetemen tanulmányokat folytató diákok esetében az ösztöndíj havi összege 60 000,- Ft). Az ösztöndíjat a tanulmányi féléveknek megfelelően az első félévben szeptember 1. és január 31. közötti 5 hónapra, valamint a 2. félévben február 1. és június 30. közötti 5 hónapra kell folyósítani.

(2) Az ösztöndíjat első alkalommal a tanulmányi szerződés aláírásától számított 15 napon belül, ezt követően havonta, a tárgyhónap 10. napjáig kell a pályázó által megadott számlaszámra átutalni.

(3) Az ösztöndíj felülvizsgálatát követően a szeptember havi és a február havi ösztöndíj összegét a tárgyhónapot követő hónap ösztöndíjával együtt kell folyósítani.

(4) A pályázót az ösztöndíj a felsőoktatási intézmény által kiállított eredeti hallgatói jogviszony igazolással 1 évig illeti meg.

(5) A felsőoktatási ösztöndíj kizárólag az aktív hallgatói jogviszony időtartama alatt folyósítható.

(6) A hallgatói jogviszony passziválása esetén az ösztöndíj folyósítását szüneteltetni kell.

(7) A felsőoktatási ösztöndíj fedezetét az EFOP-1.5.2-16 Humán szolgáltatások fejlesztése térségi szemléletben pályázat biztosítja.

**8. Az ösztöndíj megszüntetése és visszafizetése**

(1) Az ösztöndíjra való jogosultságot meg kell szüntetni, és a támogatottat a folyósított ösztöndíj visszafizetésére kell kötelezni, ha:

a) a felsőoktatásról szóló törvény szerinti államilag finanszírozott tanulmányi időn belül nem szerez diplomát;

b) a felsőoktatási intézménnyel a hallgatói jogviszony a diploma megszerzése nélkül bármely okból megszűnik;

c) az ösztöndíjban részesülő hallgató a hallgatói jogviszony fennállását a 6.pontban meghatározott határidőn belül nem igazolja, és mulasztását az Önkormányzat igazolásra történő felszólításának kézhezvételétől számított 15 napon belül sem pótolja;

d) a pályázó a pályázati eljárás során valótlan adatot közölt vagy az Önkormányzatot bármilyen módon megtévesztette;

e) a pályázó az ösztöndíjra való jogosultság megszüntetését bármely okból kéri.

(2) Az ösztöndíj megszüntetéséről és a visszafizetés elrendeléséről a Bizottság indokolással ellátott javaslata alapján a polgármester dönt.

(3) Az ösztöndíjat egy összegben, az elrendeléstől számított 30 napon belül, Polgári Törvénykönyv szerinti kamattal növelt összegben kell visszafizetni.

(4) A Bizottság javaslata alapján, írásbeli kérelemre, a polgármester indokolt esetben engedélyezheti a visszafizetés részletekben történő teljesítését vagy az (1) bekezdés a) pont szerinti esetben a visszafizetési kötelezettség alól részben vagy egészben mentesítheti a támogatottat. A kérelmet az egy összegű visszafizetés elrendeléséről szóló döntés kézhezvételétől számított 30 napon belül kell benyújtani. A határidő jogvesztő.

**9. Egyéb rendelkezések**

(1) Az ösztöndíjban részesült személy köteles a pályázati eljárás során kezelt adataiban bekövetkezett változást a változástól számított 15 napon belül az Önkormányzatnál írásban bejelenteni.

(2) Az ösztöndíjban részesült személy köteles a tanulmányi szerződés megszűnéséig az Önkormányzattal együttműködni.

Várpalota, 2018. május 25.

 Campanari- Talabér Márta dr. Ignácz Anita Éva

 polgármester jegyző